आगामी चैतसम्म महाधिवेशन गरिसक्ने तरुण दलको निर्णय
नेपाली कांग्रेसको युवा भ्रातृ संस्था नेपाल तरुण दलले २०८१ को चैतमा केन्द्रीय महाधिवेशन गर्ने निर्णय गरेको छ । बिहीबार र शुक्रबार काठमाडौंमा बसेको केन्द्रीय समितिको बैठकले अर्को वर्ष चैतमा केन्द्रीय महाधिवेशन गर्ने गरी वडादेखि जिल्ला र प्रदेश तहसम्मको महाधिवेशन कार्यतालिका बनाएको हो ।
काठमाडौँ — नेपाली कांग्रेसको युवा भ्रातृ संस्था नेपाल तरुण दलले २०८१ को चैतमा केन्द्रीय महाधिवेशन गर्ने निर्णय गरेको छ । बिहीबार र शुक्रबार काठमाडौंमा बसेको केन्द्रीय समितिको बैठकले अर्को वर्ष चैतमा केन्द्रीय महाधिवेशन गर्ने गरी वडादेखि जिल्ला र प्रदेश तहसम्मको महाधिवेशन कार्यतालिका बनाएको हो । केन्द्रीय महाधिवेशनअघि २०८१ असोजभित्र देशभरका ६ हजार ७४३ वटा वडामा अधिवेशन गर्ने र मंसिरसम्म ७५३ वटै स्थानीय तहमा अधिवेशन गर्ने कार्यतालिका बनाइएको तरुण दल केन्द्रीय कार्यालयका मुख्यसचिव ठानप्रसाद पोखेलले जानकारी दिए ।उनका अनुसार बैठकले आगामी पुस मसान्तभित्र १६५ वटै संघीय निर्वाचन क्षेत्रमा र माघ मसान्तभित्रमा ७७ वटै जिल्लामा अधिवेशन गर्ने निर्णय गरेको छ । त्यसपछि पार्टी नेतृत्वसँगको परामर्शमा प्रदेश अधिवेशन र केन्द्रीय महाधिवेशन गर्ने गरी कार्यतालिका तय भएको छ । महाधिवेशनको कार्यक्रमहरु सुरु गर्नुअघि विधान संशोधन गर्न तरुण दलले ५ सदस्यीय विधान संशोधन मस्यौदा समिति गठन गरेको छ । मस्यौदा समितिको सदस्य सचिव कांग्रेस केन्द्रीय कार्यालयका मुख्यसचिव रहनेछन् भने सदस्यहरु अध्यक्ष विद्वान गुरुङले तोक्नेछन् । समितिले जेठभित्र मस्यौदा तयार गरी केन्द्रीय समितिमा पेश गर्ने तयारी छ । बैठकले अधिवेशनको तयारीका लागि ७७ वटै जिल्लाह‌रूमा केन्द्रीय सदस्यहरुलाई केन्द्रीय प्रतिनिधिको रूपमा पठाउने निर्णय गरेको छ ।महाधिवेशनकै तयारीलाई अझ प्रभावकारी र जनचासोको रुपमा अगाडि बढाउन तरुण दलले बाढी, पहिरो र डुवान प्रभावित क्षेत्रहरुमा मानवीय सेवा र उद्धारका लागि तरुण स्वयंसेवक परिचालन गर्ने निर्णय गरेको छ । 